CELEX: C2006/048/81
Language: el
Date: 2006-02-25 00:00:00
Title: Υπόθεση T-9/06: Προσφυγή της  17ης Ιανουαρίου 2006  — Equant Belgium κατά Επιτροπής

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/43
            
         Προσφυγή της 17ης Ιανουαρίου 2006 — Equant Belgium κατά Επιτροπής
   (Υπόθεση T-9/06)
   (2006/C 48/81)
   Γλώσσα διαδικασίας: η αγγλική
   Διάδικοι
   
      Προσφεύγουσα: Equant Belgium SA (Βρυξέλλες, Βέλγιο) [εκπρόσωποι: T. Müller-Ibold, T. Graf, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει
               
                           (i)
                        
                        
                           την απόφαση της Επιτροπής της 6ης Δεκεμβρίου 2005, περί αναστολής της συνάψεως της συμβάσεως που διαλαμβάνεται στην προηγούμενη απόφαση της Επιτροπής της 3ης Νοεμβρίου 2005, σχετικά με την ανάθεση της συμβάσεως βάσει της ακόλουθης διαδικασίας: «Προκήρυξη κλειστού διαγωνισμού αριθ. ENTR/04/011 — Παρτίδα 1 Ασφαλείς Διευρωπαϊκές Τηλεματικές Υπηρεσίες μεταξύ διοικήσεων (s-TESTA)»·
                        
                     
                           (ii)
                        
                        
                           την απόφαση της Επιτροπής της 27ης Δεκεμβρίου 2005, περί απορρίψεως της προσφοράς που υπέβαλε η Equant/HP στο πλαίσιο της προκήρυξης κλειστού διαγωνισμού No ENTR/04/011 — Παρτίδα 1 «Ασφαλείς Διευρωπαϊκές Τηλεματικές Υπηρεσίες μεταξύ διοικήσεων (s-TESTA)» και περί σιωπηρής ανακλήσεως της αποφάσεώς της υπέρ της Equant/HP της 3ης Νοεμβρίου 2005· και
                        
                     
                           (iii)
                        
                        
                           την απόφαση της Επιτροπής που κοινοποιήθηκε στην προσφεύγουσα με την ίδια επιστολή της 27ης Δεκεμβρίου 2005, περί επιλογής άλλου διαγωνιζομένου για την ανάθεση της συμβάσεως στο πλαίσιο της προκήρυξης κλειστού διαγωνισμού No ENTR/04/011 — Παρτίδα 1 «Ασφαλείς Διευρωπαϊκές Τηλεματικές Υπηρεσίες μεταξύ διοικήσεων (s-TESTA)»·
                        
                     
         
               —
            
            
               να λάβει οποιοδήποτε άλλο μέτρο θεωρήσει πρόσφορο στη συγκεκριμένη περίπτωση και, εν πάση περιπτώσει,
            
         
               —
            
            
               να καταδικάσει την Επιτροπή στην καταβολή των δικαστικών και λοιπών εξόδων στα οποία υπεβλήθη η Equant σε σχέση με την υποβληθείσα προσφυγή.
            
         Ισχυρισμοί και κύρια επιχειρήματα
   Η προσφεύγουσα, μαζί με μια άλλη εταιρία, υπέβαλε προσφορά στην Επιτροπή στο πλαίσιο διαδικασίας συνάψεως συμβάσεως που αφορούσε την προκήρυξη διαγωνισμού αριθ. 2004/S 137-116821 «Παρτίδα 1 — Ασφαλείς Διευρωπαϊκές Τηλεματικές Υπηρεσίες μεταξύ διοικήσεων (s-TESTA)». Με επιστολή της 3ης Νοεμβρίου 2005, η Επιτροπή πληροφόρησε την προσφεύγουσα ότι η από κοινού με την άλλη εταιρία προσφορά της είχε επιλεγεί για την ανάθεση της συμβάσεως. Ωστόσο, με επιστολή της 6ης Δεκεμβρίου 2005, η Επιτροπή πληροφόρησε την προσφεύγουσα ότι αποφάσισε να αναστείλει την σύναψη της συμβάσεως, εν αναμονή περαιτέρω εξετάσεως των προσφορών. Με άλλη επιστολή, της 27ης Δεκεμβρίου 2005, η Επιτροπή πληροφόρησε την προσφεύγουσα ότι είχε αποφασίσει να απορρίψει την κοινή προσφορά της προσφεύγουσας λόγω του ότι δεν ήταν σύμφωνη προς τους όρους του διαγωνισμού και να αναθέσει τη σύμβαση σε άλλον διαγωνιζόμενο.
   Προς στήριξη της προσφυγής της περί ακυρώσεως των ανωτέρω αποφάσεων, η προσφεύγουσα βάλλει λεπτομερώς κατά των διαπιστώσεων της Επιτροπής ότι ορισμένα συστατικά της προσφοράς της, ειδικότερα η παραίτησή της από το εφάπαξ τέλος εγκαταστάσεως για μια αρχική διετή περίοδο, η πενταετής περίοδος εκπτώσεων κατά των καθορισμό των τιμών και η βάσει της ποσότητας έκπτωση επί των μηνιαίων τελών για τα απολύτως έτοιμα σημεία πρόσβασης, ήσαν αντίθετα προς τους όρους του διαγωνισμού. Η προσφεύγουσα υποστηρίζει ότι η Επιτροπή, θεωρώντας ότι η προσφορά της είναι ασύμβατη, υπέπεσε σε πρόδηλη πλάνη εκτιμήσεως και συνεπώς οι προσβαλλόμενες αποφάσεις είναι παράνομες.
   Η προσφεύγουσα υποστηρίζει περαιτέρω ότι η Επιτροπή παραβίασε την αρχή της διαφάνειας, προβάλλοντας μια αστήριχτη ερμηνεία των όρων του διαγωνισμού, και ότι παρέβη τον κανονισμό 2342/2002 και παραβίασε τις αρχές της ισότητας, της αναλογικότητας και της χρηστής διοικήσεως, παραλείποντας να ζητήσει διευκρινίσεις ή να εφαρμόσει λιγότερο περιοριστικά μέτρα. Η προσφεύγουσα ισχυρίζεται τελικώς ότι η Επιτροπή παραβίασε επίσης την αρχή της προστασίας της δικαιολογημένης εμπιστοσύνης, προσέβαλε τα δικαιώματα άμυνας και παρέβη την υποχρέωση αιτιολογήσεως των αποφάσεων.